b'\n_START_ARTICLE_\nFinbladet bj\xc3\xb8rnerod\n_START_SECTION_\nBeskrivelse\n_START_PARAGRAPH_\nSt\xc3\xa6nglerne er hule, h\xc3\xa5rl\xc3\xb8se, og stribede. Bladene er flere gange snitdelte med tr\xc3\xa5dagtige sm\xc3\xa5blade. Blomstringen sker i juni, og den best\xc3\xa5r af sm\xc3\xa5 t\xc3\xa6tte sk\xc3\xa6rme med hvide eller lysviolette blomster. Frugterne er \xc3\xa6gformede og let fladtrykte. De spirer let under egnede forhold._NEWLINE_Rodnettet best\xc3\xa5r af en lodret, tr\xc3\xa6vlet rodst\xc3\xa6ngel og en kraftig, pastinakagtig p\xc3\xa6lerod med tynde sider\xc3\xb8dder._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,25 x 0,25 m (25 x 25 cm/\xc3\xa5r).\n_START_SECTION_\nHjemsted\n_START_PARAGRAPH_\nPlanten har hjemme i lyse skove, skovkanter og lysninger p\xc3\xa5 de mellemeurop\xc3\xa6iske bjerge._NEWLINE_I Karpaterne findes den sammen med bl.a. bl\xc3\xa6resm\xc3\xa6lde, dagpragtstjerne, engrapgr\xc3\xa6s, gul potentil, hvidkl\xc3\xb8ver, lancetbladet vejbred, lodden l\xc3\xb8vefod, markfrytle, r\xc3\xb8dkl\xc3\xb8ver, r\xc3\xb8d svingel og skovstorken\xc3\xa6b.\n_START_SECTION_\nAnvendelse\n_START_PARAGRAPH_\nFinbladet bj\xc3\xb8rnerod benyttes som smagss\xc3\xa6tter i den bayerske snaps B\xc3\xa4rwurz.'